อนาคตปึ้กแน่ แค่ ‘จัดการเงินเป็น.com’
ถ้าจะมี “ใครสักคน” ที่เอาจริงเอาจังและหวังให้คนไทยมีอนาคตทางการเงินที่ดีขึ้น บอกได้เลยว่า หนึ่งในนั้นต้องมีชื่อ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อยู่ด้วยแน่ๆ
28 มี.ค. 2558

โดย...สวลี ต้นกุลรัตน์
ถ้าจะมี “ใครสักคน” ที่เอาจริงเอาจังและหวังให้คนไทยมีอนาคตทางการเงินที่ดีขึ้น บอกได้เลยว่า หนึ่งในนั้นต้องมีชื่อ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อยู่ด้วยแน่ๆ และอย่าเพิ่งคิดว่า หน่วยงานรัฐชื่อยาวๆ แบบนี้จะให้ความรู้แบบเฉิ่มๆ เชยๆ
เพราะโครงการล่าสุดของ ก.ล.ต.ที่ใช้ชื่อว่า “จัดการเงินเป็น อนาคตปึ้ก” เรียกได้ว่า ได้ใจ “วัยรุ่นอย่างเรา”ไปเต็มๆ และหลายคนก็คงได้เห็นภาพยนตร์โฆษณาจากหลายๆ สื่อไปแล้ว รวมทั้งอาจจะได้ทำความรู้จักกับ “พี่ปึ้ก” ในฐานะกูรูพิเศษใน Aommoney.com ไปแล้ว
แต่ที่เจ๋งและแจ่มแจ๋วจนต้องหยิบขึ้นมาบอกต่อกันในวันนี้คือ เว็บไซต์ชื่อไทยๆ ว่า “จัดการเงินเป็น.com” (หรือถ้าชอบพิมพ์ภาษาอังกฤษมากกว่าจะเข้าไปที่ moneywellplan.com ก็ได้) เพราะในเว็บไซต์ที่แทบจะไม่มีตัวหนังสือนี้จะมีเครื่องคำนวณการเงินแบบง่ายๆ ที่เหมาะมากกับไลฟ์สไตล์วัยเริ่มทำงาน
บันทึกรายจ่าย เงินงอกเงย
แทบจะท่องได้ขึ้นใจว่า “จดแล้วไม่จน” แต่จะให้จดใส่กระดาษธรรมดาๆ ก็ไม่เท่ ไม่ทันสมัย เพราะฉะนั้นต้องเปลี่ยนมาจดเอาไว้ที่ “บันทึกรายจ่าย เงินงอกเงย” ใน จัดการเงินเป็น.com
เริ่มจากใส่ตัวเลขลงไปว่า เดือนนี้ตั้งใจจะใช้เงินไม่เกินกี่บาท จากนั้นไม่ว่าจะอยู่บนรถไฟฟ้า นั่งจิบกาแฟ รอแฟน หยิบแท็บเล็ต สมาร์ทโฟน ขึ้นมากรอกตัวเลขรายจ่ายในแต่ละวันลงไป ตามหมวดหมู่ที่มีอยู่แล้ว หรือจะเพิ่มขึ้นมาใหม่ก็ได้
หลังจากบันทึกรายจ่ายในแต่ละวันลงไปแล้ว โปรแกรมจะคำนวณและรายงานผลออกมาเป็นกราฟแท่ง โดยทุกบาททุกสตางค์ที่ใช้ไปจะทำให้กราฟแท่งสีเขียวค่อยๆ เปลี่ยนเป็นสีแดง และถ้าใช้จ่ายเกินจากจำนวนที่ตั้งใจไว้ กราฟทั้งแท่งจะกลายเป็นสีแดงสด (น่ากลัวมาก)
พอเห็นสีแดงแสลงใจแบบนี้ คงต้อง “ทำอะไรสักอย่าง”




ลดแค่นี้ เซฟแค่ไหน
เครื่องมือนี้น่าจะเป็น “ตัวชูโรง” สำหรับเว็บไซต์ จัดการเงินเป็น.com เพราะจะช่วยให้เรารู้เลยว่า ประหยัดแล้วดีงามแค่ไหน
โปรแกรมนี้จะถามเราว่า ค่าใช้จ่ายในชีวิตประจำวันของเรามีอะไรบ้าง ค่าอาหาร ค่าเดินทาง ค่ากาแฟและเครื่องดื่ม ค่าสังสรรค์ ค่าโทรศัพท์ และค่าดูหนัง รวมทั้งค่าใช้จ่ายอื่นๆ
พอได้รายจ่ายคร่าวๆ ของเราแล้ว โปรแกรมจะตั้งคำถามชวนขนลุกว่า เราจะลดค่าใช้จ่ายเหล่านี้ลงได้บ้างหรือไม่ โดยถ้าเป็นค่าใช้จ่ายจำเป็นโปรแกรมจะแนะนำให้ลดลงประมาณ 30% แต่ถ้าเป็นค่าใช้จ่ายไม่จำเป็นโปรแกรมจะแนะนำให้ลดลงไปถึง 50% (ซึ่งเราไม่จำเป็นต้องทำตามคำแนะนำก็ได้ หรือลดตัวเลขลงมาตามที่คิดว่าพอไหว)
แต่ค่าใช้จ่ายบางรายการ แม้ว่าจะตอบไปแล้วว่าลดไม่ได้ แต่โปรแกรมก็ยังตื๊อต่อไปอีกว่า ถ้าอย่างนั้นลดความถี่ลงได้ไหม เช่น จากที่กินกาแฟทุกวันวันละ 100 บาท มาเป็นวันเว้นวันได้ไหม หรือจากที่ดูหนังทุกสัปดาห์ มาเป็นสัปดาห์เว้นสัปดาห์ได้ไหม
โปรแกรมจะบอกได้ว่า จำนวนเงินที่ประหยัดได้ใน 1 ปี สามารถเอาไปทำอะไรได้บ้าง เช่น
“ยินดีด้วย!! คุณสามารถลดค่าใช้จ่ายได้ 7,300 บาทใน 1 ปี! มีมูลค่าเท่ากับ รองเท้าแฟชั่นสุดเท่ 1 คู่ เลยทีเดียว!” หรือ
11,260 บาท = โทรศัพท์มือถือ
27,685 บาท = iPhone
34,255 บาท = Macbook Air
44,435 บาท = iMac 
เห็นแบบนี้แล้ว กำลังใจออมมาเพียบ และที่เด็ดที่สุด คือ เราสามารถ “ประกาศให้โลกรู้” ได้ด้วยการกดแชร์ไปที่หน้าเฟซบุ๊กของเรา
วางแผนเกษียณ สู่อิสรภาพการเงิน
เคยช็อกตาตั้งหลังจากคำนวณเงินที่ต้องเตรียมไว้สำหรับชีวิตในวันเกษียณไหม เพราะคำนวณออกมาทีไรใช้เงินไม่ต่ำกว่า 5-6 ล้านบาท แถมยังเจอคำแนะนำให้ออมแต่ละเดือนด้วยจำนวนเงินที่แทบจะไม่เหลือไว้กินใช้ในชีวิตประจำวัน
จริงๆ แล้ว ตัวเลข “เงินออมที่ต้องเก็บไว้เพื่อวัยเกษียณ” ไม่ว่าจะคำนวณด้วยโปรแกรมอะไร ตัวเลขที่ออกมาก็จะน่าตกใจไม่ต่างกัน เพราะยิ่งเราต้องการชีวิตเกษียณสุขสบายมากเท่าไร นานเท่าไร ก็ยิ่งต้องเพิ่มจำนวนเงินที่ต้องเตรียมไว้มากเท่านั้น
แต่โปรแกรม “วางแผนเกษียณ สู่อิสรภาพการเงิน” ของ จัดการเงินเป็น.com จะไม่หักหาญน้ำใจกันจนหมดแรงจะออม เพราะนอกจะมีคำแนะนำที่ให้ออมด้วยจำนวนเงินเท่าๆ กันทุกเดือนแล้ว ยังมีอีกวิธีให้เลือก คือ ให้เริ่มออมตามจำนวนที่ “คิดว่าไหว” และค่อยๆ เพิ่มจำนวนเงินออมในแต่ละเดือนให้มากขึ้น เมื่ออายุมากขึ้น รายได้มากขึ้น เงินเดือนสูงขึ้น  
เช่น ถ้าเราอายุ 25 ปี คำนวณเรียบร้อยแล้ว พบว่า ต้องมีเงิน 6 ล้านบาทสำหรับวัยเกษียณ โปรแกรมจะแนะนำไว้สองแบบ คือ “คุณต้องเก็บเงินเดือนละ 7,626 บาท หรือเก็บเงินเพิ่มขึ้นทุกปีโดยเก็บเริ่มต้นปีแรก 3,000 บาท”
ลองคิดว่า ในวัย 25 ปี จะมีเงินออมเดือนละ 7,626 บาท คงจะยากเกินจริง แต่ถ้าเป็นเดือนละ 3,000 บาท ก็พอไหว แต่เงินจำนวนเงินออมจะต้องเพิ่มขึ้นทุกปีตามที่โปรแกรมแนะนำ
นอกจากนี้ ยังมีโปรแกรมช่วยคำนวณ ในหัวข้อ
กู้ซื้อบ้าน แบบไหนดอกเบี้ยน้อยสุด
ผ่อนรถยังไง ดอกเบี้ยน้อยสุด
เงินฝากขั้นบันได ดอกเบี้ยเท่าไรแน่
ประกันออมทรัพย์ ผลตอบแทนเท่าไร
จัดพอร์ตการลงทุน
ทั้งหมดนี้น่าจะเป็น “พี่เลี้ยง ทั้ง 8” ที่ช่วยให้อนาคตทางการเงินของเรา “ปึ้ก!!!” ได้แน่นอน